**Megelőző intézkedések a koronavírus-járvány miatt a hazai börtönökben**

**A büntetés-végrehajtási szervezet felfüggesztette az ideiglenes intézetelhagyások engedélyezését**

2020-03-07 18:58

A Koronavírus-fertőzés Elleni Védekezésért Felelős Operatív Törzs döntése alapján a büntetés-végrehajtási szervezet felfüggesztette az ideiglenes intézetelhagyások (kimaradás, eltávozás) engedélyezését a fogvatartottak számára, beleértve a korábban engedélyezett – de még meg nem kezdett – ügyek végrehajtását.  
Az intézkedésre ideiglenesen, járványügyi megelőző érdekből  van szükség. A büntetés-végrehajtási szervezet ezzel az intézkedéssel kizárja annak a lehetőségét, hogy az eltávozásról vagy kimaradásról viszaérkezők által - estlegesen - bejuthasson a koronavírus a börtönök falain belülre, ezzel veszélyeztetve a testület személyi állományát és a teljes fogvatartotti közösséget.  
A már engedélyezett kérelmek – amennyiben azok indoka továbbra is fennáll – utólag pótlásra kerülnek.

**A büntetés-végrehajtási szervezet felkészült a koronavírus elleni védekezésre**

2020-03-10 10:29

A büntetés-végrehajtási szervezet a Nemzeti Népegészségügyi Központ koronavírus fertőzéssel kapcsolatban kiadott szakmai protokollját követve kiemelt feladatként kezeli a személyi állomány és a fogvatartottak egészségügyi állapotának megóvását és a fertőzésveszély megelőzését a hazai börtönökben.  
   
A börtönök felkészültek - a járványügyi helyzettől függő - szükséges intézkedések bevezetésére, ugyanakkor már most valamennyi büntetés-végrehajtási intézetben folyamatos a felület- és eszköz-fertőtlenítés, illetve megtörtént az egészségügyi személyzet védőeszközökkel és érintés nélküli, digitális hőmérőkkel való felszerelése. Emellett rendszeres a figyelemfelhívás a személyi állomány és a fogvatartottak számára a prevenciós higiéniai szabályok betartására; a napi többszöri kézmosás, valamint a kézfertőtlenítés lehetősége biztosított.  
   
A Koronavírus-fertőzés Elleni Védekezésért Felelős Operatív Törzs döntése alapján a büntetés-végrehajtási szervezet – járványügyi megelőző érdekből, a személyi állomány és a fogvatartottak egészségének megóvása céljából – felfüggesztette az ideiglenes intézetelhagyások (kimaradás, eltávozás) engedélyezését a fogvatartottak számára, beleértve a korábban engedélyezett – de még meg nem kezdett – ügyek végrehajtását.  
A büntetés-végrehajtási szervezet ezzel az intézkedéssel kizárja annak a lehetőségét, hogy az eltávozásról vagy kimaradásról visszaérkezők által – estlegesen – bejuthasson a koronavírus a börtönök falain belülre, ezzel veszélyeztetve a testület személyi állományát és a teljes fogvatartotti közösséget. A már engedélyezett kérelmek – amennyiben azok indoka továbbra is fennáll – utólag pótlásra kerülnek.  
   
A büntetésüket kezdő elítéltek büntetés-végrehajtási intézetbe történő egészségügyi befogadása alkalmával ún. közegészségügyi-járványügyi vizsgálaton esnek át, e nélkül közösségbe nem helyezhetőek. A koronavírussal összefüggésben az Országos Tisztifőorvos által kiadott eljárásrend alapján a vizsgálat minden esetben kiterjed a testhőmérséklet mérésére és az utazási előzmények kikérdezésére. Fertőzés gyanúja esetén az érintett azonnal elkülönítésre kerül addig, amíg a laborvizsgálati eredmények megerősítik vagy kizárják a koronavírus jelenlétét. Amennyiben az eredmény pozitív és a fogvatartott polgári egészségügyi intézménybe szállítása és járványügyi elkülönítése indokolt, úgy azt a mindenkori biztonsági szabályok betartásával, egyben az intézkedést végrehajtó személyi állomány egészségügyi védelmének biztosításával hajtjuk végre.  
   
A látogatófogadás lebonyolítására szintén preventív intézkedések bevezetése történt: jelenleg a fogvatartottak és hozzátartozóik fizikális érintkezése nem lehetséges a látogatás során, továbbá kiemelt figyelemmel kezeljük azokat a fogvatartottakat, akiknek külföldi hozzátartozóik vannak.  A fogvatartottak külön tájékoztatást kaptak arra vonatkozóan, hogy a járványügyi helyzetre tekintettel történik korlátozás, amit tudomásul vettek.

Valamennyi bevezetésre kerülő – az aktuális járványügyi helyzethez igazodó – megelőző intézkedésről mind a fogvatartottak, mind hozzátartozóik, kapcsolattartóik tájékoztatást kapnak, valamint a büntetés-végrehajtási szervezet hivatalos weboldalán ([bv.gov.hu](http://bv.gov.hu)) is elérhetőek lesznek a legfrissebb információk.